Lumeajustitiei.ro a luat un interviu in exclusivitate Marianei Alexandrescu (foto) fosta consiliera pe probleme juridice a lui Adrian Nastase in perioada in care acesta era premier al Romaniei. Fost judecator de cariera, Mariana Alexandrescu clarifica imaginile cu judecatoarea Mona Pivniceru, prietena sa de ani de zile in AMR, imagini servite „pe surse” la RTV, in care Mona Pivniceru, fara a cunoaste a cui e masina, s-a urcat in Audi-ul familiei fostului premier Adrian Nastase, dupa ce Mariana Alexandrescu pleca de la Dana Nastase unde fusese intr-o vizita in data de 14 august, iar la plecare i s-a pus la dispozitie masina familiei cu sofer pentru a fi dusa acasa. Pe scurt, Mariana Alexandrescu a sunat-o in drum pe Mona Pivniceru si a intrebat-o daca poate sa treaca pe la ea sa o ia si sa mearga impreuna la domiciliul ei, ca sa discute probleme personale si sa serveasca o felie de tort intrucat a doua zi era sarbatoarea Sfintei Maria, si era ziua de nume a amandurora. Mona Pivniceru nu a stiut niciun moment a cui e masina in care se urca!

Doamna Alexandrescu, e scandalul cat casa cu doamna Pivniceru urcandu-se in masina familiei Nastase. Cum s-a intamplat asa ceva? Stia Mona Pivniceru in ce masina se urca?

Eu sunt prietena de ani de zile cu Mona Pivniceru. Este ingrozitor si foarte urat ceea ce se intampla si asta imi demonstreaza ca serviciile secrete au filat si au ascultat. Va spun asta pentru ca in primele secvente pe care le-am vazut la RTV am identificat in prima poza garajul familiei Nastase.

Deci sa intelegem ca masina a plecat de acasa de la locuinta familiei Nastase. Cum ati ajuns dvs in masina aceea?

Mona Pivniceru habar nu a avut in ce masina se urca. Si acum sa va explic foarte clar cum stau lucrurile! In ziua de 14 august, eu, care sunt in relatii foarte bune de ani de zile cu Adrian si Dana Nastase, am facut o vizita Danei Nastase, care a vrut sa ma vada si sa-mi spuna „La multi ani!” cu o zi inainte de Sfanta Maria. Am plecat la familia Nastase cu un taxi, iar cand sa plec, Dana Nastase mi-a spus ca imi da ea masina sa ma duca acasa, mai ales ca nu ma aflam intr-o stare fericita, intrucat sotul meu a decedat in urma cu doua luni. Repet, nu fac parte din cercul de prieteni al familiei Nastase, iar prietenii mei nu sunt si prietenii lor, nu se intersecteaza... Drept urmare, subliniez ca Mona Pivniceru nu-i cunoaste pe sotii Nastase si nici pe copiii lor. Cand am plecat, Dana Nastase mi-a dat masina cu soferul, care nu era Andrei sau celalalt baiat. Am sunat-o pe Mona Pivniceru sa o intreb daca pot sa trec sa o iau sa mergem la mine acasa, ca sa mai stam de vorba ca vechi prietene si sa servim o felie de tort pentru ca a doua zi era sarbatoarea Sfintei Marii si noi purtam acest nume, fara sa ma gandesc o clipa ca as putea sa-i fac vreun rau. Vreau sa subliniez ca prima data cand s-a dat azi filmul la RTV am fost foarte atenta si, prima imagine, care nu s-a mai dat dupa aceea, a fost cu masina care pleca din fata garajului familiei Nastase. Deci e clar ca au mers dupa mine, au pozat pe urma momentul in care am ajuns acasa la Mona sa o iau din fata blocului... Imi pare groaznic de rau ca i-am facut Monei un rau imens, fara sa-mi dau seama, in conditiile in care ea habar nu a avut a cui e masina pana in momentul in care s-au difuzat imaginile la televizor.

Cand ati lucrat cu Adrian Nastase si cand v-ati imprietenit cu Mona Pivniceru?

Am fost consilier pe probleme juridice al premierului Adrian Nastase in perioada 2003 – 2004. Sunt membru fondator al Asociatiei Magistratilor din Romania din anii '90. Cu Mona, care a venit mai tarziu in asociatie m-am imprietenit intrucat ea este o persoana deosebita si din punct de vedere moral si profesional si nu mi se pare ca prietenia a ajuns ceva de ascuns sau ca trebuie sa ne rusinam intr-o societate normala de lucruri firesti in orice lume civilizata.

Contactata telefonic de Lumeajustitiei.ro dupa difuzarea fimului la RTV, judecatoarea Mona Pivniceru ne-a declarat suplimentar fata de ce a spus pe postul de televiziune: „Sunt socata si siderata in ce masina am putut eu sa ma urc! Habar nu am avut pana acum! Ce pot sa mai spun?! Nu am nicio vinovatie!”